b'\n_START_ARTICLE_\nTehdasseurakunta\n_START_PARAGRAPH_\nTehdasseurakunta oli entisajan Suomessa tehtaan yhteyteen perustettu seurakunta. Sen perusti tehtaan omistaja ja h\xc3\xa4nell\xc3\xa4 oli oikeus kutsua sinne saarnaaja. Valtakirjan (lakikieless\xc3\xa4 virkavahvistuskirjan) saarnaajalle antoi tuomiokapituli, jos saarnaaja oli virkaan kelpaava. Avoimeksi j\xc3\xa4\xc3\xa4neeseen virkaan omistajan ei ollut pakko ottaa uutta saarnaajaa (1869 voimaan tulleen kirkkolain, 30/1869, 248 pyk\xc3\xa4l\xc3\xa4). Tehdasseurakunnan suhde em\xc3\xa4seurakuntaan oli samankaltainen kuin kappeliseurakunnan (kirkkolain 151 pyk\xc3\xa4l\xc3\xa4). Silloinen kirkkolaki nimitti tehdasseurakuntaa pruukiseurakunnaksi (151 \xc2\xa7). Suomen viimeinen tehdasseurakunta toimi Karjaan Mustiossa vuoteen 1929 asti.'